section_heading: Pizza, tjestenine i druga jela
paragraph_text: Njoki su deblji komadići tjestenine, obično od krumpirovog tijesta. Ravioli su krpice od tijesta punjene sirom, mesom, špinatom ili drugim nadjevom. Cannelloni su široki, cilindričnog oblika, pripremaju se punjeni sirom i špinatom, ili mljevenim mesom, zapečeni i preliveni umakom od rajčice. Lazanje (tal. lasagne al forno) se pripremaju od naizmjeničnih slojeva tjestenine, umaka bolognese i sira, zapačenih u pećnici. Talijanski rižoto (risotto) se poslužuje i jede isključivo netom pripremljen – kremaste je konzistencije koja se hlađenjem brzo gubi, a zrna riže su kuhana al dente. Spravlja se na razne načine, uz dodataka mesa, ribe ili povrća, i nerijetko maslaca, vina i luka. Obično služi kao samostalno predjelo, prije glavnog jela. Risotto alla milanese se često poslužuje istovremeno s jelom ossobuco alla milanese, kao njegov prilog.